*Jézus ezt felelte nekik: „Az az Istennek tetsző dolog, hogy higgyetek abban, akit ő küldött.”* (Jn 6,29)

Ha megkérdezed Jézust, Ő felelni fog. Nála minden kérdésre van válasz. Az persze elképzelhető, hogy a válasz olyan, amit el sem képzeltél. Ez történt itt is.

Mit tegyünk, ami tetszik Istennek – hangzott a kérdés. Sokan talán arra vártak, hogy a válaszban olyasmi kerül szóba ami számukra természetes, így kevesebb erőbedobással mehetnek tovább. Ettől talán jobbak mint mások vagy hasonló. Vagy pont az ellentettje: jaj, most mindenen változtatnom kell.

Jézus válasza nem szól tettekről, hanem hitről. Micsoda különbség! Nem a tettek, hanem a hit? Igen! Mert a Jézusban való hit átformálja a bensődet, a megváltozott bensőből megváltozott tettek keletkeznek. A motiváció lesz más, ebből következően a tettek nem kényszer (szabály), hanem a megváltozott belső érték által válnak másokká, Krisztusivá.

Higgy abban, Akit az Atya Isten küldött! *Vadon Gyula*